ORDE do 23 de setembro de 2009 pola que se clasifica de interese educativo a Fundación Escuela del Desarrollo Armónico del Ser Humano.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 06/10/2009

Visto o expediente de clasificación da Fundación Escuela del Desarrollo Armónico del Ser Humano.
Supostos de feito.
1. Susana María González Vázquez, tesoureira da fundación, presentou solicitude de clasificación para os efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Vigo, o quince de xaneiro de dous mil nove, ante o notario Francisco Fernández Íñigo, co número de protocolo trinta e seis, por Susana María González Vázquez, Pavel Khandozhko e por Gleb Dirzu, que actúan no seu propio nome e dereito.
3. Segundo consta no artigo seis dos seus estatutos, a fundación ten por obxecto ser un centro educacional orientado aos seguintes fins:
Descubrir e desenvolver novos métodos para mellorar a vida e axudar ao desenvolvemento integral das persoas. Apoiar o desenvolvemento dos talentos innatos de nenos e adultos, da cultura das relacións en parella, que inclúe coñecementos para construír a relación día a día elixindo a parella conscientemente, segredos das relacións íntimas, saúde sexual e conflitos coa parella, a forma de saber resolver os conflitos, de manter e desenvolver o amor verdadeiro e a preparación adecuada para ter fillos, forma de vida saudable, educación dos fillos para que medren con harmonía e felicidade cunha alimentación sa, exercicio físico, ioga e unha cultura emocional adecuada, para que se convirta nun adulto capaz de expresar a súas emocións, réximes de nutrición de acordo coas estruturas psíquico-emocionais da persoa e métodos de prevención do estrés para o corpo físico, as emocións e o centro intelectual. Novos principios para a medicina do futuro, estudos do cerebro e das capacidades do ser
humano, escola de desenvolvemento de talentos, técnicas anti estrés, de revitalización e relaxación para afrontar a vida diaria.
4. O Padroado inicial da fundación, que consta na escritura de constitución, está formado por Pavel Khandozhko como presidente, Gleb Dirzu como secretario e por Susana María González Vázquez como tesoureira.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación como de interese educativo da Fundación Escuela del Desarrollo Armónico del Ser Humano, dado o seu obxecto e finalidade, polo que, véndose cumpridos os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese educativo e a súa adscrición á Consellería de Educación e Ordenación Universitaria.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei e o artigo 27.26º do Estatuto de autonomía de Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a adscrición á consellería correspondente, que exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día vinte e un de setembro de dous mil nove.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 12/2006, do 1 de decembro, de fundacións de interese galego, así como as demais normas de desenvolvemento e de xeral aplicación, na súa virtude,
DISPOÑO:
Clasificar de interese cultural a Fundación Escuela del Desarrollo Armónico del Ser Humano, adscribíndoa á Consellería de Educación e Ordenación universitaria, que exercerá plenamente o protectorado sobre ela.
Santiago de Compostela, 23 de setembro de 2009.
Alfonso Rueda Valenzuela
Conselleiro de Presidencia, Administracións Públicas e Xustiza